Adele sing Spice Girls | SARIE
"Spice up your life." As dit van Adele afhang, sal sy bekend staan as die Spice Girls se gróótste aanhanger. Die Grammy-wenner het al in verskeie onderhoude erken dat dié 90's-popgroep 'n groot impak op haar lewe en loopbaan gehad het.
Tydens haar wêreldtoer in haar ikoniese Burberry-rok het Adele 'n kort stukkie van Spice Girls se "Spice Up Your Life" gesing en die gehoor het byna hul varkies verloor. Die video van haar optrede, wat op sosiale media gedeel was, was só gewild dat van die Spice Girls dit sommer self ook gedeel het.
Op The Late Late Show with James Corden het Adele in die gewilde insetsel Carpool Karoake vir James vertel hoe sy dikwels op haar eie Spice Girls-opvoerings vir haar familie gehou het.
Kyk hoe lekker sing Adele 'n Spice Girls-liedjie:
Vier jaar gelede het Adele op die nuus-geselsprogram 60 Minutes vertel hoe sy haarself as kind leer sing het deur na die Spice Girls en die jazz-sanger Ella Fitzgerald te luister. Op 11-jarige ouderdom het sy dikwels ná skool vir 3 ure geoefen en saam met albums gesing.
Sy is nie al bekende wat 'n groot aanhanger van die Spice Girls is nie. Die Amerikaanse aktrise Emma Stone het op die Britse-geselsprogram The Graham Norton Show byna flou geval toe sy hoor die Spice Girls is ook op die program. Maar ongelukkig het Graham net 'n grap gemaak.